5.8.2022.
1.
LV
Eiropas Savienības Oficiālais Vēstnesis
C 298/3
Ievads ES ūdens resursi tiek aizvien vairāk noslogoti.
Tas izraisa ūdens trūkumu, proti, ūdens resursu nepietiek vajadzību apmierināšanai, un ūdens kvalitātes pasliktināšanos.
Turklāt spiedīgo situāciju ar saldūdens pieejamību būtiski saasina klimata pārmaiņas, neprognozējami laikapstākļi un sausums.
Pārgūtā ūdens atkalizmantošana tiek plaši uzskatīta par praksi, kas palīdz efektīvāk apsaimniekot ūdens resursus un pielāgot mūsu sistēmas klimata pārmaiņām atbilstoši ES stratēģijai, kas izklāstīta Eiropas zaļajā kursā (1).
Eiropas Parlamenta un Padomes Regulas (ES) 2020/741 par ūdens atkalizmantošanas minimālajām prasībām (Ūdens atkalizmantošanas regula) (2) mērķis ir sekmēt un veicināt ūdens atkalizmantošanu lauksaimnieciskajā apūdeņošanā — nozarē, kas var būt īpaši neaizsargāta pret ūdens resursu nepietiekamību un nepastāvību, padarot ES pārtikas sistēmu ilgtspējīgāku un noturīgāku (3), vienlaikus aizsargājot sabiedrības veselību un vidi.
Ūdens atkalizmantošanas regulā, kas piemērojama no 2023. gada 26. jūnija, ir paredzētas ūdens kvalitātes minimālās prasības attiecībā uz attīrītu komunālo notekūdeņu drošu atkalizmantošanu lauksaimnieciskajai apūdeņošanai.
Saskaņotas minimālās prasības arī nodrošinās, ka lauksaimniecības produktu vienotais tirgus darbosies pienācīgi, un tām arī būtu jāuzlabo patērētāju uzticība.
Saskaņā ar šo regulu komunālie notekūdeņi, kas attīrīti atbilstoši Direktīvā 91/271/EEK par komunālo notekūdeņu attīrīšanu (Komunālo notekūdeņu attīrīšanas direktīva) (4) paredzētajām prasībām, jāattīra tālāk, lai tie atbilstu jaunajiem minimālajiem kvalitātes parametriem un kļūtu piemērojami izmantošanai lauksaimniecībā.
Papildus vienotajām ūdens kvalitātes minimālajām prasībām regulā ir arī noteiktas vienotās minimālās monitoringa prasības, riska pārvaldības noteikumi potenciālo veselības un vides papildu risku novērtēšanai un novēršanai, atļauju saņemšanas pienākumi un pārredzamības noteikumi, atbilstoši kuriem galvenā informācija par jebkādiem ūdens atkalizmantošanas projektiem ir jādara publiski pieejama.
Saskaņā ar Ūdens atkalizmantošanas regulas 11. panta 5. punktu Komisijai, apspriežoties ar dalībvalstīm, ir jāizstrādā minētās regulas piemērošanas vadlīnijas.
Minētās vadlīnijas ir sniegtas šajā paziņojumā.
Tas ir sagatavots ciešā sadarbībā ar Ūdens atkalizmantošanas darba grupu (5), kura izveidota Ūdens politikas stratēģiskās koordinācijas grupas (6) paspārnē un kuras darbā piedalās dalībvalstu iestādes un ieinteresēto personu organizācijas.
Ūdens atkalizmantošanas darba grupā šo dokumentu sīki apsprieda 2021. gada 21.–22. oktobra un 2022. gada 18. februāra sanāksmēs un sniedza rakstiskus komentārus.
Šo vadlīniju 2. iedaļā ir apskatīti vispārīgi un administratīvi pienākumi, kas paredzēti regulā un ietver tās darbības jomu.
3. iedaļā ir apskatīti tehniskāki aspekti.
2.
Vispārīgi un administratīvi pienākumi Šajā iedaļā ir apskatīti šādi aspekti: regulas darbības joma, jo īpaši 2. panta 2. punkta piemērošana; kompetentā(-ās) iestāde(-es); kontaktpunkti un pārrobežu sadarbība; dažādu dalībnieku pienākumi; atļaujas; atbilstības pārbaudes; sankcijas; izpratnes veicināšana un informācijas kopīgošana.
(1) Gan aprites ekonomikas rīcības plānā (COM/2020/98 final), gan jaunajā ES Klimatadaptācijas stratēģijā (COM/2021/82 final) ir minēta ūdens atkalizmantošana, jo ES spējas reaģēt uz ūdens resursu augošo noslodzi varētu uzlabot attīrītu notekūdeņu plašāka atkalizmantošana.
Papildus apūdeņošanai ūdens atkalizmantošanu var arī noderīgi piemērot rūpniecības nozarē, sekmējot tādu mērķu īstenošanu, kas izklāstīti Komisijas priekšlikumā pārskatītajai Direktīvai par rūpnieciskajām emisijām (COM(2022) 156 final/2).
(2) OV L 177, 5.6.2020., 32. lpp.
(3) Ūdens atkalizmantošana var sekmēt ES pārtikas sistēmas vidiskās un klimatiskās pēdas samazināšanu, kā izklāstīts stratēģijā “No lauka līdz galdam” (COM/2020/381 final).
(4) OV L 135, 30.5.1991., 40. lpp., saskaņā ar Komunālo notekūdeņu attīrīšanas direktīvu attīrīti notekūdeņi jāizmanto atkal, kad vien tas ir pieņemami.
Šī direktīva pašlaik tiek pārskatīta, un tiek plānots, ka nākotnes tiesību akts pastiprinās saikni ar ūdens atkalizmantošanas praksi.
Tāpēc jebkādas šajā paziņojumā sniegtās atsauces uz minēto direktīvu nākotnē attieksies uz plānoto pārskatīto tiesību aktu par komunālo notekūdeņu attīrīšanu.
(5) Iepriekš saukta par Ad hoc ūdens atkalizmantošanas darba grupu, ko 2022. gadā izveidoja kā pastāvīgu darba grupu.
(6) Plašāku informāciju par šo grupu sk. https://circabc.europa.eu/ui/group/9ab5926d-bed4-4322-9aa7-9964bbe8312d/library/ 3644e20b-f5c5-46de-9d2f-3d9efb965fac?p=1&n=10&sort=modified_DESC.